text: Lleida rebutja cedir locals municipals per al referèndum independentista | Catalunya | EL PAÍS Catalunya
  El ple de l'Ajuntament aprova demanar a la selecció espanyola que disputi un partit a la ciutat
  Barcelona 20 JUN 2017 - 22:23	CEST
  Imatge del ple celebrat aquesta tarda. PAERIA
  L'Ajuntament de Lleida ha rebutjat cedir espais municipals per celebrar, el pròxim 1 d'octubre, el referèndum independentista convocat pel president de la Generalitat, Carles Puigdemont. El ple ha rebutjat una proposta de la CUP amb els vots del PSC, Ciutadans i el PP. En canvi, ha prosperat una demanda de Ciutadans perquè l'Ajuntament sol·liciti a la Reial Federació Espanyola de Futbol que la Roja jugui un partit a la ciutat.
  Durant el ple extraordinari sobre l'estat de la ciutat, celebrat aquesta tarda, la CUP ha presentat una proposta on es demanava "una participació activa" del Consistori en la consulta i que se cedissin " centres cívics i espais municipals per a la celebració del referèndum". Un dels regidors de la formació de l'esquerra anticapitalista, Francesc Gabarrell, ha assegurat a EL PAÍS que la iniciativa de la seva formació "era que l'Ajuntament pogués, en el cas que l'Estat prohibeixi el referèndum, permetre que se celebri la consulta democràtica col·locant urnes en dependències municipals".
  La proposta ha estat sotmesa a votació i no ha prosperat perquè el PSC (8), Ciutadans (4) i el PP (2) hi han votat en contra. La proposta ha comptat amb el suport de la CUP (2), Comú de Lleida (2), ERC (3) i el PDeCAT (6). L'alcalde de Lleida, Àngel Ros, ha justificat el seu vot en contra de la proposta dels anticapitalistes remarcant que ell no està en contra del referèndum, però sempre que s'efectuï dins de la legalitat.
  Durant el ple, el PDeCAT ha presentat una proposta en defensa de l'ús preferent del català a l'Ajuntament de Lleida, que no ha prosperat. La proposta que sí que s'ha aprovat ha estat la presentada per Ciutadans perquè l'Ajuntament sol·liciti a la selecció espanyola de futbol que jugui un partit a Lleida. "L'Ajuntament de Lleida sol·licitarà a la Reial Federació Espanyola de Futbol que la Roja o la sub-21 jugui un partit al Camp d'Esports municipal de Lleida", ha explicat la portaveu de Ciutadans a l'Ajuntament de Lleida, Ángeles Ribes. La líder de la formació ha defensat que si "s'aconsegueix portar la Roja, no només comportarà beneficis econòmics per a la ciutat, sinó també promoció turística".